Ba ikemiseditse go tlhabolola polase ya morafe
Motlhokomedi wa polase e e tshwaraganetsweng ke puso le morafe wa Inalegolo le Phuduhudu, Rre Tsatsa Disane a re ba dirile maiteko a a tsepameng go tlhabolola polase eo. Fa a bua mo potsolotsong le BOPA bosheng, Rre Disane a re polase e e tswa kgakala e tshegeditse matshelo a banni ba metse e ka bobedi, ka jalo a re ba bonye go le maleba e le khuduthamaga ya polase e go tokafatsa ditsamaiso le tebego ya yone. O supile fa nngwe ya maiteko a ba a dirileng go tlhabolola polase e, e le go tsamaya ba tlhola gangwe le gape gore a terata e sa ntse e le mo seemong se se siameng. A re fa ba ka lemoga gore terata e ole ba tsiboga ka pela ka go e tsosa le go e bofa. O tshwaile fa ba le mo dithulaganyong tsa go reka ditonki di le tharo, sekotsekara le dipitsi di le nne. A re ba tlaa dirisa dipitsi tse go fefosa metsamao ya go tlhodumela tse di sa siamang mo polaseng. O kaile fa ditonki tsone di tlaa dirisediwa go goga sekotsekara, mme fa go ka diragala gore ba kopane le seruiwa sengwe se se bokoa mo nageng, ba kgone go se laisa ka pela gore se ye go bona thuso e e lolameng ko go tshwanetseng teng. A re ba setse ba segile tema ka ba kgonne go tsaya dipampiri tsa theko ya dipitse, ditonki le sekotsekara ko barekising ba tsone. Fa a tswelela, o ne a tlhalosa tse ba setseng ba di dirile, a re ba butse tsa peelo ya madi ko bankeng ya Gaborone e bile ba setse ba bolokile madi a a ka tshwarang dikete tse di lekgolo le masome a mararo le borataro tsa dipula. A re mo maitekong a go tlhabolola dithuto le botsipa jwa khuduthamaga ba nna ba nna ba tsaya malebela ko dipolaseng tse dingwe le go tsenelela dithuto seka dipuisano ka tsa temo-thuo mo mafelong a a farologanyeng. A re ngogola ba ne ba tsenye dithuto ko sekoleng se segolwane sa temo-thuo ko Sebele mme ba dikile ba anywile thuto e e tseneletseng ka go tsamaisa polase. A re ba ithutile gore fa o batla go somarela mahudiso o tshwanetse go aga masaka a le mantsi. Rre Disane a re fa go tla nako ya leuba ba fudusetsa diruiwa ko lesakeng le le nang le phulo e e botoka. A re thulaganyo e e fa lesaka le le dirisitsweng sebaka sa gore le tlhoge bojang gape. “Go thaiweng ga polase e ga re ise re atswiwe ka sepe mme se ga se a re nyemisa moko ka re tshwere ka mowa wa boithaopo go etelela dikeletso tsa setshaba ko pele,’’ Rre Disane a bolela. Le fa go ntse jalo, Rre Disane a re go na le dikgwetlho tse ba kopanang le tsone mo polaseng. A re nngwe ya dikgwetlho tse ditona ke go jelwa leruo ke dibatana tse di tshwanang le ditau, bo nkwe le bophiri. A re mo maitekong a go hema seemo se, ba tshwaraganye le ba lephata la diphologolo le bojanala. BOPA